Viorica Dăncilă anunță că nu o susține pe Kovesi pentru șefia Parchetului European: Să-și lămurească anumite lucruri pe care le are de lămurit

Premierul Viorica Dăncilă a anunțat vineri că nu o va susține pe Laura Codruța Kovesi pentru preluarea șefiei Parchetului European, dar a subliniat că aceasta este opinia sa personală, iar o decizie va fi luată în forurile statutare ale PSD.

„Opinia mea personală este că fiecare trebuie să îşi lămurească anumite lucruri atunci când candidează pentru o funcţie şi acest lucru ar fi şi în beneficiul domniei sale. Atâta timp cât există anumite aspecte legate de domnia sa, eu personal nu cred că este oportună o susţinere. Dar acest lucru îl vom stabili în forurile statutare, din punct de vedere al partidului. Aceasta este opinia mea şi sunt constantă opiniilor pe care le am. (…) De fiecare dată am spus că, atunci când cineva accede într-o anumită funcţie, nu trebuie să aibă semne de întrebare referitoare la activitatea sa. Şi acest lucru îl gândesc pentru toate persoanele, nu neapărat pentru doamna Kovesi. Doamna Kovesi a fost revocată în timpul unui ministru care făcea parte din guvernul pe care îl conduc şi susţin ceea ce am spus şi atunci”, a declarat Dăncilă, prezentă la Ambasada Franţei, la recepţia de 14 iulie.

Negocierile între Parlamentul European şi Consiliul Uniunii Europene pentru desemnarea procurorului-şef european, funcţie pentru care candidează şi fostul procuror-şef al DNA Laura Codruţa Kovesi, s-au încheiat în aprilie fără niciun acord şi dosarul rămâne pe agenda viitorului Parlament European, format după alegerile europene din mai.

Reprezentanţii Parlamentului European şi cei ai Consiliului UE au avut trei runde de negocieri – în 20 martie, 27 martie şi 4 aprilie.

În reuniunea din 4 aprilie, echipa de negociere a Parlamentului European a reiterat că Laura Codruţa Kovesi rămâne candidatul preferat al instituţiei pentru a deveni primul procuror-şef al noului Parchet European şi a cerut Consiliului să îşi reconsidere poziţia.

Pe 3 aprilie, Curtea Supremă a revocat măsura controlului judiciar dispusă împotriva Laurei Codruța Kovesi de procurorii Secției speciale pentru magistrați. Măsura fusese impusă de Adina Florea, procurorul în dosarul aducerii lui Nicolae Popa în România, și a fost contestată de Kovesi.

”A fost revocat controlul judiciar. Acum pot părăsi și țara”, a spus Kovesi la ieșirea de la Curtea Supremă.

Decizia Curții Supreme este definitivă.

Judecătorul care a respins controlul judiciar a arătat ulterior, în motivarea deciziei, că procurorul de caz, Adina Florea, nu a îndeplinit condițiile necesare pentru a începe urmărirea penală împotriva fostei șefe a DNA, dar nici pe cele necesare punerii în mișcare a acțiunii penale.

Secția specială de investigare a magistraților (SIIJ) a deschis un dosar penal în cazul extrădării din Indonezia a lui Nicolae Popa (fostul șef al FNI). Procurorul de caz, Adina Florea, o acuză pe Kovesi de luare de mită și abuz în serviciu.

Fragmentul relevant din motivarea judecătorului de la Curtea Supremă care a revocat controlul judiciar asupra lui Kovesi: